Kabinet verslap visumregulasiesArgieffoto (Sure Travel) Die kabinet het Woensdag ingestem om streng visumregulasies te verslap wat vroeër vanjaar in werking getree het. Jeff Radebe, minister in die presidensie, het Vrydag gesê die toegewings waarop die interdepartementele komitee besluit het, sal werk maak van die “onbedoelde gevolge” van die nuwe strenger visumregulasies. Die toegewings is in drie kategorieë verdeel, het Radebe gesê. Dié wat binne drie maande geïmplementeer sal word, dié wat tussen drie maande en ŉ jaar sal neem om te implementeer en dié wat eers oor ŉ jaar van toepassing sal wees. Besoekers en mediese reisigers in lande waar daar geen Suid-Afrikaanse konsulate of ambassades is nie, sal binne die volgende drie maande hul visumaansoeke deur die pos kan indien. “Daarna sal hul inligting met biometriese stelsels by aankomspunte in die land ingesamel word,” het Radebe gesê. Besoekers van Rusland, China en Indië sal vir hul visums kan aansoek doen deur geakkrediteerde reisagentskappe “met moontlike uitbreiding na ander lande wat ŉ visum vereis”. Binne die volgende jaar sal die departement van binnelandse sake meer visum-fasiliteringsentrums in China, Indië, die Verenigde Koningryk, Nigerië, die Demokratiese Republiek van die Kongo, Angola, Ghana, Kenia en Uganda instel. Langtermyntoegewings sluit die finalisering van die outomatisering van die visum- en toelatingstelsel in. Die kabinet het ook toegewings gemaak met betrekking tot die visumregulasies vir kinders. Binne die volgende jaar sal die besonderhede van Suid-Afrikaanse ouers in die paspoort gedruk word, sodat die ouers nie ŉ volledige geboortesertifikaat hoef te toon wanneer hulle met hul kinders reis nie. Oorsese reisigers sal egter steeds ŉ oorspronklike geboortesertifikaat of gesertifiseerde afskrifte daarvan moet saambring wanneer hulle aansoek doen vir ŉ Suid-Afrikaanse visum.